
1. הצעת חוק העונשין (תיקון מס' 102), התש"ע-2009 – תיקון טעות.

היו”ר דוד רותם:


בוקר טוב. אנחנו מתחילים עם הצעת חוק העונשין (תיקון מס' 102), התש"ע-2009 – תיקון טעות. 

סיגל קוגוט:


בנוסח שהועבר למליאה, בגלל ריבוי הגרסאות, נשמטו שתי מילים מסעיף שהוועדה אישרה. מדובר על הפסקה של עבודות שירות ונשיאת יתרת העונש בבית סוהר. המילים "בבית סוהר" נשמטו. 

היו"ר דוד רותם:


יש מישהו שמתנגד? אושר פה אחד. 
2. הצעת חוק סדר הדין הפלילי (תיקון מס' 62), התש"ע-2009 – הכנה לקריאה שנייה ושלישית.

היו”ר דוד רותם:


הנושא הבא: חוק סדר הדין הפלילי (תיקון מס' 62), התש"ע-2009. 


הגברת רווה, בבקשה. 

יפעת רווה:
זה תיקון שכולל כל מיני דברים שהתגבשו אצלנו במשך הזמן. עם ההפעלה של חוקים עולות כל בעיות, על מיני שאלות ואי בהירויות. אלו דברים שהצטברו במשך שנים מכל מיני כיוונים. חלק מהם זה תוצר של פורום קבוע שהיינו יושבים בו באופן קבוע יחד עם הפרקליטות והסנגוריה הציבורית. בפורום היו דנים בכל מיני דברים שעולים באופן שוטף. חלק מהדברים אלה פניות שנעשו אלינו מהמשטרה ומעיריות ויש פניות מהציבור שמגיעות ליועץ המשפטי לממשלה. אנחנו רואים פניות שחוזרות על עצמן על תקלה מסוימת. 

בסופו של דבר גיבשנו מקבץ של תיקונים בסעיפים שונים, רובם בחוק סדר הדין הפלילי. יש גם כמה תיקונים לחוק בתי המשפט, התאמות לחוק העבירות המנהליות, שיש שם הסדר מאוד דומה בנושא של עבירות קנס.

הרבה מהדברים לא שנויים במחלוקת. אדגיש את ההערות שקיבלנו לתזכיר ואת נקודות המחלוקת. 

היו”ר דוד רותם:

מחלוקת בין מי למי?

יפעת רווה:
הפצנו תזכיר לגופים שונים. ישנם דברים שלא התקבלו לגביהם הערות ולמיטב ידיעתנו אין להן התנגדויות. 

אני אתחיל מהסעיפים אחד לאחד. 

הסעיף הראשון מתייחס לסעיף 6 לחוק סדר הדין הפלילי. סעיף 6 מדבר על סמכות מקומית. הסעיף הזה קובע, בכפוף לחריגים, שככלל דנים נאשם בבית משפט שבאזור שיפוטו נעברה העבירה או נמצא במקום מגוריו של הנאשם. אם המקום שבו נעברה העבירה ומקום מגוריו של הנאשם אינו ידוע או אם נעברה העבירה בחוץ לארץ,  על-פי סעיף קטן ג', ידון הנאשם בית המשפט אשר באזור שיפוטו נתפס הנאשם. 

סיגל קוגוט:
מה זה נתפס? אני לא מבינה את הסעיף הזה, ככל שמדובר בחוץ לארץ. אם זה מישהו שמקום מגוריו לא ידוע אבל הוא בארץ, אז תופסים אותו. מה הכוונה באזור מגוריו? 

יפעת רווה:

הסעיף מתייחס למי שנתפס בארץ. הוא באמת לא מתייחס למי שנתפס בחוץ לארץ וזה החסר שאנחנו רוצים להשלים. 

סיגל קוגוט:


מה זאת אומרת נתפס בחוץ לארץ? הרי יש הסגרות וברגע שאדם מוסגר, אז אם מתקיימות בו העילות - - - 

יפעת רווה:


לא מכל מדינה יש הסגרות. המקרים הספציפיים שבגללם עלה הצורך היו באזור עזה, שהיום כבר לא נחשב אזור ישראל. 

היו”ר דוד רותם:


בואי נעזוב את עזה. מכוח מה שופטים את אליאור חן בירושלים? הוא נתפס בברזיל. 

יפעת רווה:


אני לא מכירה את הנושא אבל העבירות בוצעו בישראל. 

היו"ר דוד רותם:


רבותיי, אם אתם לא יודעים, בית"ר עילית לא נמצאת בישראל. 

יפעת רווה:


בשביל זה יש את סעיף 2 לחוק עזרה משפטית. 

היו"ר דוד רותם:


לא, זה אזרח ישראלי שעבר עבירה בשטחים. אם הוא נתפס בשטחים אז לפי התקנות האלה אפשר להעמיד אותו לדין. השאלה היא האם אין הוראה כמו בתקנות סדר הדין האזרחי, שאדם שאין לו כתובת שמתאימה אז זה בית המשפט בירושלים? יש ערעורים לבית המשפט בירושלים?

סיגל קוגוט:


כן, סעיף 8. 

היו"ר דוד רותם:


אז אם כך, למה אנחנו צריכים לתקן משהו. אדם שנתפס בחוץ לארץ – בואו ניקח את עזה. נתפס בעזה ויגיע לבית המשפט בירושלים. 

יפעת רווה:


בעניין של העזתים הרצון היה שהם יישפטו באזור באר-שבע, ששם נמצאת היחידה החוקרת. 

היו"ר דוד רותם:


אתם יודעים איפה הבעיה שלי? שאני משליך גם לחוקים אחרים. יש לי על השולחן את חוק האינתיפאדה. אומרים שצריך לרכז את הכול בבית משפט אחד והעדיפות היא תמיד לירושלים. השאלה היא, האם אנחנו לא מעבירים פה ממקום למקום בגלל נוחיות חקירה ולא נוחיות מערכת?

יפעת רווה:


לא הבנתי מה ההבדל בין נוחיות החקירה לבין נוחיות המערכת?

היו”ר דוד רותם:


הנהלת בתי המשפט. יש פה מישהו מהנהלת בתי המשפט?

יפעת רווה:


הם לא התנגדו לסעיף הזה. 

היו”ר דוד רותם:

זה בסדר שהם לא התנגדו, השאלה היא, האם אני לא צריך להתנגד בשמם כי לא תמיד הם חושבים לכל האורך?

הרי אני יודע מה יהיה בשלב הבא. בשלב הבא יגידו: האנשים הם מעזה, הסנגור שלהם יכול להיות מנצרת כי שם מדברים יותר ערבית ולכן נעביר את זה לנצרת כי השופט מדבר ערבית, לסנגור יותר נוח, לנאשם יותר נוח. האם לא יותר נכון לומר שירושלים היא בירת ישראל, זה בית המשפט השיורי ולכן תמיד נביא לשם?

יפעת רווה:

למיטב ידיעתי, היתה אמורה להגיע נציגה של הנהלת בתי המשפט, כדאי שהם יתייחסו לשאלה הזאת. יש מקרים ספציפיים שבהם אפשר לבקש העברה אבל במקרה הזה, הנוחות של המערכת היא שזה יהיה לפי היחידה החוקרת. 

היו”ר דוד רותם:

מצד אחד מבקשים ממני בחוק אחד כך, ומצד שני בחוק אחר מבקשים ממני את הסמכות הבלעדית למנהל בתי המשפט לנייד תיקים על-פי סוגים. יבוא מנהל בתי המשפט ועל-פי סמכות של חוק אחר יגיד שאת כל התיקים של אלה שלא נתפסו בירושלים אני מעביר לכאן.

יפעת רווה:

הם אמרו לי שהם מגיעים, כדאי שהם יתייחסו. 

אתי כהנא:
היום בעצם אנחנו מגיעים לאותו דבר רק בפרוצדורה יותר מסורבלת. בעצם אנחנו צריכים לקבל אישור של היועץ המשפטי לממשלה, שזה אדם  - - -  

סיגל קוגוט:

את זה ממילא תצטרכו. 

אתי כהנא:

למה?

סיגל קוגוט:


בגלל הסמכות המקומית. 

אתי כהנא:


נבקש העברת מקום דיון מירושלים לדרום, שזה נעשה כמעט בכל מקרה ומקרה. 

היו”ר דוד רותם:

מנהל בתי המשפט מבקש ממני סמכות לקבוע סוגי תיקים שהוא יכול לנייד אותם מירושלים לתל-אביב, מתל-אביב למטולה וממטולה לנצרת, מה שהוא רוצה. לא מדובר פה בתיק אחד אלא הוא רוצה שאלה יהיו חבילות תיקים. הוא יקבל החלטה, כל התיקים של נאשמים שהם תושבי עזה, יידונו בירושלים. ואז, לא חשוב מה הוא יכתוב פה, הוא יוכל להעביר אותם. 

הנהלת בתי המשפט, מה יש לכם לומר על הסעיף הזה?

שירי לנג:

אני מצטערת, איחרתי ולא בדיוק הקשבתי לאיזה סעיף אתם מדברים. 

היו”ר דוד רותם:


אנחנו מדברים על סעיף 1. 

שירי לנג:


לפי מה שאני מבינה, מדובר במילוי חסר בחוק. לא היו לנו הערות לסעיף הזה. 

היו"ר דוד רותם:


לפי מה שמדובר פה, פירושו של דבר שכל התיקים האלה יישמעו בבית המשפט המחוזי בבאר-שבע. אתם ערוכים לזה? אתם יודעים כמה תיקים כאלה יש בשנה?

שירי לנג:


למה דווקא בבאר-שבע? אני מבינה שזה במקום שבו נמצא הממונה על החקירות. 

היו"ר דוד רותם:


החקירות הן בבאר שבע, כך אומרים לנו. 

אתי כהנא:

אנחנו מדברים על המקרים של תושבי עזה, שלגביהם נוצר צורך לעשות פרוצדורה מסורבלת של העברת מקום דיון. 

שירי לנג:
אנחנו לא בדקנו את העניין של באר-שבע מבחינת העומסים. כמו שאדוני אמר, אנחנו מקווים שלצורך איזון העומסים נוכל בעזרת החוק לאזן בין בתי המשפט. 

היו”ר דוד רותם:


בקיצור, אתם אומרים: תחוקק פה שזה יהיה בבאר-שבע ומחר אנחנו בחוק אחר נעביר את זה לתל-אביב. 

אתי כהנא:


אני לא יודעת למה דווקא בבאר שבע.

היו”ר דוד רותם:


רבותיי, תאמינו לי, ברירת המחדל לפי החוק שרוצה הנהלת בתי המשפט תהיה איפה שהשופט גל ירצה. זאת תהיה ברירת המחדל. כשיהיה עומס בבאר-שבע, יעבירו את זה לתל-אביב. 

אתי כהנא:


אם הכול יהיה בירושלים, גם זה יצור בעיה. 

היו"ר דוד רותם:


לכן אני אומר שאם אנחנו רוצים לקבוע פה הוראה כזאת אז צריך לבדוק איזה מבתי המשפט הם הכי פחות עמוסים, כדי שאפשר יהיה לעשות את זה. סתם לחוקק הוראת חוק שאחר-כך יעקפו אותה באלף ואחת שיטות, זה מגוחך. 

אתי כהנא:


נדמה לי הפרקטיקה היום היא ממילא שהתיקים האלה מגיעים לבית המשפט בבאר-שבע וזאת אחרי פרוצדורה מסורבלת. לא שמענו כצעקתה בעניין הזה. 

היו"ר דוד רותם:


הם אומרים לך שהם לא בדקו את זה בכלל. 

שירי לנג:
אנחנו נצטרך לקבל נתונים ולראות האם זה באמת מטיל עומס אדיר על בית המשפט בבאר-שבע. אנחנו לא בחנו את זה. 

יפעת רווה:

בכמה תיקים מדובר?

שירי לנג:
אנחנו לא יודעים. 

היו”ר דוד רותם:

יש פה מישהו משב"ס? אני גם רוצה לדעת אם זה במסלול של השב"ס. בשבוע שעבר, כשדנו באיזה חוק הם הסבירו לנו שזה בעייתי מבחינתם כי יש להם מסלולים קבועים. אני צריך לדעת את כל הדברים האלה כי אתם רוצים ממני חוק – אמנם זאת הצעת חוק ממשלתית וזה עבר את ועדת השרים אבל כולם אומרים שהם לא מסוגלים לבצע. 

יפעת רווה:

זה עיגון של הפרקטיקה של מה שקורה היום בפועל, זאת לא המצאה חדשה. 

היו”ר דוד רותם:

איפה נמצאים האנשים האלה?

אתי כהנא:

בדרום. הם נעצרים בידי יחידות חוקרות דרומיות. אגב, גם בנושא של חוק המעצרים, חוק סדר הדין הפלילי (סמכויות אכיפה – מעצרים), במסגרת הסמכות המקומית, אז אחת מהחלופות, סעיף 3(2) נמצאת היחידה הממונה על חקירת העבירה. זאת אומרת, הסיטואציה הזאת של הקניית סמכות מקומית למקום היחידה החוקרת, היא מוכרת בחקיקה שלנו. 

סיגל קוגוט:

אבל במעצר זה אד-הוק קצר ימים. הרי בסמכות מקומית בניהול משפט צריכים להתחשב בכל מיני מאזנים שקשורים גם לנאשם וליכולתו להתגונן. 


שאלתי אתמול את פרקליטות המדינה ונאמר לי שהיום כמעט כל התיקים האלה, שעליהם אתם מדברים, תמיד נידונים בבאר-שבע אלא בצורה כזאת של סעיף 78. זה נפתח בירושלים, מבקשים העברה לדרום ותמיד מקבלים את העברת הדיון לדרום ובסוף זה מגיע לבאר-שבע. 


אנחנו כן צריכים לקבל נתונים. בנוסף, הצורה שבה ניסחתם את הסעיף היא הרבה יותר רחבה מהמקרים של באר-שבע. זה כמעט מבטל את הסמכות השיורית בירושלים. כשכתבתם "נתפס וביצע בחוץ לארץ", אתם חושבים על עזה וזה רלוונטי לכל מיני עבירות אחרות, שאולי לאדם גם יש כתובת בארץ והצד של להעדיף את הרשות החוקרת זה יותר חלש מאשר נוחות הנאשם. לכן הצענו לכם נוסח חלופי. תבדקו אותו. 

יפעת רווה:


איזה נוסח? לא קיבלנו. 

היו”ר דוד רותם:


אני מחבל ידוע וברחתי לעזה והשארתי פה את אשתי והילדים. יש לנו כתובת בחברון. תפסו אותי במצרים. איפה אני נשפט?

אתי כהנא:
זאת לא החלופה היחידה. 

יפעת רווה:


החלופה הראשונה זה מקום מגוריו. זאת ברירת המחדל וזה בסעיף קטן א'. סעיף קטן ג' אומר: אם המקום בו נעברה העבירה ומקום מגוריו של הנאשם אינם ידועים או אם נעברה העבירה בחו"ל, ידון הנאשם בבית המשפט אשר באזור שיפוטו נתפס". נתפס זה תמיד אחרי כתובת מגוריו. יש היררכיה בדברים האלה. 

סיגל קוגוט:
בדבר הזה אתם מבטלים את הסמכות השיורית בירושלים. אם, נניח, הייתם כותבים שאתם מתכוונים רק לסיטואציה של עבירות חוץ לפי סעיפים 13 ו-14 לחוק העונשין, שאלה עבירות כנגד ביטחון המדינה שבוצעו בחוץ לארץ וגם לאדם אין כתובת ישראל, שזה רלוונטי לאנשים שאתם מדברים עליהם, הייתם מצמצמם את הסיטואציות וזה לא היה נופל על כל מיני תיקי הסגרה, שאולי לאדם יש כתובת בישראל. ואין סיבה שהסמכות המקומית לא תהיה גם לפי יכולתו לנהל את הגנתו. 

יפעת רווה:

אם יש לו כתובת בישראל אנחנו לא מגיעים לכאן.

סיגל קוגוט:


אלה סעיפים חלופיים. 

יפעת רווה:


ממש לא. סעיף קטן ג' אומר במפורש - - - 

סיגל קוגוט:

אני לא מבינה את סעיף קטן ג' על הנתפס בכל מקרה. חשבתי שאפשר למחוק את הדבר הזה. 

יפעת רווה:


סעיף קטן ג' מתחיל במילים: "אם המקום בו נעברה העבירה ומקום ומגוריו של הנאשם אינם ידועים". 

סיגל קוגוט:

את הרישה אני מבינה, אני לא מבינה את ה"או". אני שואלת אתכם, האם אתם יכולים לשקול למחוק את "חו"ל" ולהוסיף סמכות מקומית לסיטואציה שאתם מדברים עליה, שזאת עבירת חוץ לפי סעיפים 13 או 14 לחוק העונשין, כשלעבריין אין מקום מגורים בישראל. אז זה יהיה לפי היחידה החוקרת ואז זאת תהיה סיטואציה מצומצמת. תשקלו את זה כי ממילא אתם צריכים להביא את הנתונים על באר-שבע.  

היו”ר דוד רותם:

זאת הצעה חכמה. אני מוכרח לומר שזאת הצעה חכמה. 

יפעת רווה:


סיגל תמיד מציעה הצעות חכמות, אבל אני אשמח שזה יעבור אלי. 

היו"ר דוד רותם:

בעצם אנחנו מדברים רק על הסעיפים שהם ביטחון המדינה.

יפעת רווה:

אנחנו נראה את הסעיף המוצע ונבדוק את זה. 

הסעיף הבא מתייחס לנושא של עררים. סעיף 64 לחוק סדר הדין הפלילי מדבר על הנושא של עררים על החלטה שלא לחקור או להעמיד לדין. אנחנו יודעים שלנושא הזה קיימות 3 עילות: עילה של היעדר עניין לציבור, עילה של היעדר ראיות מספיקות ועילה של היעדר אשמה. 

מבחינת העררים, הערכאה הראשונה של עררים זה החלטה שניתנה על ידי גוף חוקר או תובע ואלה מוגשים לפרקליט מחוז שהוא מנהל תחום העררים, שזאת הגברת אתי כהנא שיושבת כאן, או פרקליט מפרקליטות המדינה בדרגה כפי שקובע הסעיף.  

סעיף קטן 2 קובע שהחלטה שניתנה על ידי פרקליט מחוז שלא להעמיד לדין בעילות של היעדר ראיות או של חוסר אשמה, מגישים ערר לפרקליטות המדינה אבל זה למעט החלטה בערר. הכוונה היא שלא יהיה ערר שני. זאת אומרת, ההליך צריך להסתיים בערר אחד. 

בטעות, בסעיף קטן 3 לא נכנס הסייג של "למעט החלטה בערר לפי פסקה 1". סעיף 3 מדבר או על החלטה שניתנה על ידי פרקליט המדינה או מישנהו שלא להעמיד לדון ואז כמובן זה ישר הולך ליועץ המשפטי לממשלה שהוא הבכיר יותר. החלופה השנייה, זה על החלטה של פרקליט מחוז או פרקליט המדינה בעילה של היעדר עניין לציבור. גם זה הולך ליועץ המשפטי לממשלה וכאן אנחנו חושבים שבהתאם צריך להכניס את הסייג שלא יהיה מדובר על ערר שני. 

היו”ר דוד רותם:

למה צריך להוסיף את זה. 

יפעת רווה:

כי בפועל אנשים מגישים ערר שני. 

היו”ר דוד רותם:

בסעיף 3 כתוב: "על החלטה שניתנה על-ידי פרקליט המדינה או מישנהו שלא להעמיד לדין". 

יפעת רווה:


עם החלופה הזאת אין בעיה כי זה תמיד הולך ישירות ליועץ המשפטי לממשלה. 

היו"ר דוד רותם:


לכן על החלטה של פרקליט מחוז, שלא להעמיד לסין בשל היעדר עניין לציבור. 

יפעת רווה:


בדיוק. 

היו"ר דוד רותם:


איפה בכלל יש אפשרות לערר שני?

אתי כהנא:

הקושי נוצר מכך שבסעיף קטן 2, על אותו ניסוח של החלטה שלא להעמיד לדין, סייגו את זה "למעט החלטה בערר". כאילו גם יש בהחלטה בערר בעצם החלטה שלא להעמיד לדין. בעצם דחיית הערר יש החלטה שלא להעמיד לדין. 

היו”ר דוד רותם:

הבנתי, זאת טעות בניסוח. 

אתי כהנא:


כאן זה חסר ולכן נוצרה פרשנות כאילו - - - 

סיגל קוגוט:


על המקרים הקלים דווקא יש ערר שני כי זה בדרג נמוך אז זה עובר לדרג יותר גבוה. 

היו”ר דוד רותם:


מכיוון שגם סעיף 3 כתוב: "על החלטה שניתנה על ידי פרקליט המדינה או מישנהו שלא להעמיד לדין". מכיוון שפרקליט המדינה ומשנהו לא מחליטים שלא להעמיד לדין כשהם דוחים ערר, אז אין אפשרות לערער על זה. אם זה יוצר לכם בעיה, אז זה דבר טכני לחלוטין. 


ללשכת עורכי הדין יש מה להגיד בעניין?

שי ישעיהו גלעד:


לא. גם לא הגבנו לפני כן לנושאים האלה. התמקדנו בסעיפים ספציפיים. 

היו"ר דוד רותם:


איפה הגברת ענבר יחזקאלי בליליוס?

דורית ואג:


היא הלכה הביתה. היא סירבה לענוד תג ולא נתנו לה להיכנס. 

אתי כהנא:
הרי הקושי נוצר בתיקים שנסגרים מחוסר עניין לציבור. 

היו”ר דוד רותם:

יש פה תגובה של המרכז לנפגעי תקיפה מינית: האם התיקון מבקש לצמצם את זכות נפגע עבירה להגיש ערר שני על החלטת הסגירה והוא בעייתי במיוחד בתחום עבירות המין בשל אחוזי הסגירה הרבים המאלצים נפגעי עבירה רבים להגשת ערר. כעת, על-פי התיקון המוצע, במידה והערר לא יתקבל, ייאלצו נפגעי עבירות מין לפנות לבג"צ. 

אתי כהנא:


דווקא לא אלה התיקים המרכזיים שנסגרים מחוסר עניין לציבור כי אם מחוסר ראיות. עליהם לא יהיה ערר שני לפי סעיף קטן 2. הרי הקושי נוצר רק בתיקים שנסגרים מחוסר עניין לציבור, שזה הסעיף של היועץ המשפטי לממשלה. 

היו"ר דוד רותם:


אני לא רואה קושי גם בסעיף 3 משום שאני חושב שגם היום אין זכות לערר שני. 

אתי כהנא:


אנחנו גם חשבנו כך. 

היו"ר דוד רותם:

כמה מקרים יש היום בעבירות תקיפה מינית שמוגש ערר נוסף? 

אתי כהנא:
אין לנו מושג. אנחנו גם לא סברנו שהנוסח של להעמיד לדין הוא בעצם מכיל החלטות בערר. נחשפנו לקושי הזה כשזה עלה באיזה דיון ואז הבנו שיש פרשנות שמכלילה בתוך ההחלטות האלה גם ההחלטות בערר. מבחינתנו, אנחנו לא רואים שום הצדקה לערר שני. כזאת החלטה מנהלית, שכפופה גם לביקורת בג"צ ויש החלטה מקורית ויש עליה ערר ברמה המנהלית, אנחנו לא רואים שיש מקום לערר בערכאה מנהלית נוספת בתוך המערכת. פרקטית זה בלתי אפשרי. 

היו"ר דוד רותם:

המשפט האחד לפני אחרון שאמרת מפחיד אותי. במקום ערר שני בפני היועץ המשפטי לממשלה, כולם ירוצו לבג"צ. 

אתי כהנא:


לא, זה לא קיים. גם היום מי שרוצה לרוץ לבג"צ רץ לבג"צ. אין ערר שני בפני היועץ המשפטי לממשלה. 

סיגל קוגוט:
כמה מגישים ערר שני?

אתי כהנא:
מידי פעם אנשים פונים ליועץ המשפטי לממשלה ומנסים לחלוק על החלטה שהתקבלה. אנחנו רואים בה יותר כפנייה חוזרת למעשה, שאנחנו בוחנים שוב את ההחלטה ולא כערר שני בפועל. אין מחלקה של עררים בלשכת היועץ המשפטי לממשלה שבוחנת את ההחלטות בערערים של פרקליט המדינה או של בעלי הסמכות האחרים בעניין הזה. זה לא קיים בפועל הערר השני הזה, בפני היועץ המשפטי לממשלה. זאת איזו פרשנות שניתנה פה, שלא היתה בפרקטיקה. בגלל שזה נוצר כאפשרות פרשנית מסוימת, חשבנו שצריך לסגור את העניין הזה בחקיקה. 

היו”ר דוד רותם:


בפועל אין היום ערר שני?

אתי כהנא:
בפועל אין היום ערר שני. 

היו"ר דוד רותם:


אז בעצם אנחנו לא מצמצמים שום דבר. אנחנו בסך-הכול מפרשים את המצב הקיים, למרות שלדעתי לא צריך לפרש. 

אתי כהנא:

אין כאן שום משמעות לנפגעות תקיפה מינית או אונס בעניין הזה. זה ממש לא ייחודי לשום דבר. 

היו"ר דוד רותם:

בסדר. 

לסנגוריה יש מה להגיד?

ישי שרון:

אין הערות בנושא הזה. 

יפעת רווה:

יש פה תיקון שהוא מקביל בכמה סעיפים ואני אתייחס לכולם יחד. יש חוקים שקבועים בהם הוראות שמאפשרות הגשת עררים בעניינים פליליים. סעיף 74ה' לחוק סדר הדין הפלילי, שהוא מאפשר לערור על החלטה בנושא של עיון בחומר חקירה. יש את סעיף 53 לחוק המעצרים, שמאפשר ערר על החלטה של בית משפט בנוגע למעצר, לשחרור, להפרת תנאי ערובה. יש את סעיף 38 א' רבתי לפקודת סדר הדין הפלילי (מעצר וחיפוש), שהוא מאפשר ערר על החלטת בית המשפט בנושא של תפיסת חפצים. 

הסעיפים האלה לא קובעים מועדים להגשת העררים ולהלכה המועדים לא מוגבלים. ככלל, אנחנו  מציעים לקבוע מועד אחיד של 30 ימים להגשת העררים. במקרים שבהם ניתן לערור רק ברשות, תוגש בקשת הרשות לערור בתוך 30 ימים מיום שניתנה החלטת בית המשפט והודעת הערר תוגש בתוך 30 ימים מיום מתן הרשות לערור, ככל שזאת ניתנה. 

יחד עם זה, יש מקרים חריגים. יש אנשים שלא מודעים לזכויות שלהם ואנחנו לא רוצים לחסום בצורה הרמטית את האפשרות שלהם בכל זאת להגיש ערר. לכן אנחנו מציעים שבית המשפט רשאי יהיה להאריך את המועדים מטעמים שיירשמו אבל הוא ישקול את זה. הוא ישקול לגופו של עניין.  

היו”ר דוד רותם:


יש בעיה בעניין הזה? למה אתם באים לתקן את הסעיף הזה?

יפעת רווה:


יש בעיות בפועל. 

היו"ר דוד רותם:


אנשים מגישים את העררים אחרי יותר מ-30 יום? מה הנזק שנגרם?

תמר בורנשטיין:
חוץ מהעובדה שיש בזה פגיעה מסוימת ביעילות בפועל אנחנו מכירים תופעה של "פורום שופינג". זאת אומרת, שממתינים לתורנות של שופט מסוים ואז מגישים את הערר. לזה אין הצדקה. 

היו"ר דוד רותם:

שני הדברים שאמרת עכשיו, יוצרים לי צמרמורת. קודם כל, פתאום אתם מדברים איתי על יעילות. 

תמר בורנשטיין:

זאת צמרמורת של הנאה?

היו"ר דוד רותם:

לא, זאת צמרמורת שאני לא יודע מאיפה היא באה לי. כמה זמן לוקח להגיש כתב אישום במדינת ישראל? חבר'ה, אל תשימו תמיד את היעילות על הצד השני. 

דבר שני, את מדברת איתי על "פורום שופינג". אני יותר מידי פעמים שומע – זה יוצר אצלי צמרמורת קרה אפילו – שבעצם השופטים במדינת ישראל, יש כאלה שקל יותר אצלם וכאלה שקשה יותר. אני מאמין שהשופטים במדינת ישראל הם שופטים מקצוענים. כולם שופטים על-פי החוק. 

בענישה, אני מבין שאפשר לבוא ולומר שזה שופט מקל יותר וזה פחות. אבל בהחלטות מהותיות?

תמר בורנשטיין:

אני גם מאמינה כך אבל יש סנגורים שחושבים אחרת. 

היו”ר דוד רותם:


העררים מוגשים אבל השאלה היא אם הם מתקבלים או לא מתקבלים. לא איכפת לי מתי הוא מגיש את הערר. 

תמר בורנשטיין:


אין לי נתונים, אבל כנראה שיש רושם כזה בקרב הסנגורים. המדינה הרי מוגבלת, בדרך כלל, להגיש את הערר תוך 48 שעות וזה לא רלוונטי. התופעה הזאת, שעררים נדונים חודשיים אחרי או שלושה חודשים כי ממתינים לשופט מסוים, אני חושבת שזאת תופעה שיש לה מקום. 

לסנגוריה יש הערות?

ישי שרון:


גם כאן אין לנו הערות לתיקון המוצע. 

היו"ר דוד רותם:


אין הערות. בסדר גמור, הלאה. 

יפעת רווה:


הדבר הזה התייחס לכמה סעיפים, גם לסעיף 3 להצעה, גם לסעיף 12 וגם לסעיף 13. 

אנחנו עוברים לסעיף 4. סעיף 4 מתייחס לעבירה נמשכת. בהסדר של עבירות מנהליות קיים היום במפורש הסדר של עבירה נמשכת. הכוונה, בדרך כלל, היא לעבירות מסוג של מחדל. למשל, אדם צריך להגיש דוח מסוים והוא לא מגיש אותו. נותנים לו קנס, הוא משלם אותו אבל ממשיך שלא להגיש את הדוח. בשביל שזה יהיה אפקטיבי ויהיה לו תמריץ מעבר לעונש להסיר את המחדל הזה ולעשות את מה שהוא צריך לעשות, הונהג הסדר של עבירה נמשכת שעל כל יום שהוא לא עושה את מה שהוא אמור לעשות הוא מקבל קנס נמשך. כדי שלא ייווצר מצב שהרשויות לא עושות דבר במשך 3 שנים ואומרות: עכשיו אנחנו סופרים לך ועל כל יום תשלם 200 שקל,, אנחנו קבענו בתיקון מ-2003 שתנאי לזה שיטילו על מישהו עבירה נמשכת היא שישלחו לו התראה עם הקנס המקורי ויתנו לו זמן להסדיר את הנושא הזה. אנחנו מציעים לקבוע הסדר דומה גם לעבירות קנס כי יש דברים דומים שרלוונטיים גם כאן לעבירה נמשכת, כמובן עם התנאים של התראה שזה נמצא בסעיף 6. כלומר, "לא תימסר הזמנה למשפט או הודעת תשלום קנס בשל עבירת קנס נמשכת אלא אם צורפה להזמנה או להודעה כאמור, לפי העניין, התראה ולפיה אם לא תתוקן ההפרה עד המועד שנקבע בה, יוטל על האדם קנס בשל העבירה הנמשכת".

זה לסעיף 4 ולסעיף 6. 

היו”ר דוד רותם:

פה יש לי שתי שאלות. כאשר נבחרת רשות מקומית, בדרך-כלל ראש עיר שנבחר בבחירות אישיות, נבחר בקולות של יותר אנשים מאשר רוב חברי הכנסת בוועדה הזאת. הם מחוקקים חוק שמטיל קנסות או ברירות קנס, אז המחוקק אמר שתבואו לוועדת חוקה כדי שתבדוק ותאשר את זה. למרות שתמיד אמרתי למה צריך את זה ענו לי כי קביעה בדיני עונשין של קנסות, רוצים שזה יהיה בפיקוח של הכנסת. פה אתם מבקשים ממני לוותר על הסמכות הזאת ולתת לשר המשפטים ולשר התחבורה בלי שיבואו לקבל אישור שלי. 

קודם כל, זה לא מקובל עלי. 

יפעת רווה:

לא הבנתי איפה אנחנו מבקשים כזה דבר. 

היו”ר דוד רותם:


איפה זה כתוב שהשינויים והקנסות שהוא יקבע יהיו באישור ועדת החוקה?

יפעת רווה:


לא נגענו בזה. 

היו”ר דוד רותם:


זה קביעת עבירה כעבירת קנס. מחר השר יבוא שבעבירה נמשכת כל יום נוסף יהיה 20,000 שקל. 

סיגל קוגוט:


הם יהיו חייבים להביא את זה. 

היו"ר דוד רותם:


איפה זה כתוב?

סיגל קוגוט:


זה לפי 221. 

היו"ר דוד רותם:


לפי 221 זה רק "קביעתה כעבירת קנס". ברגע שהוא קבע את זה כעבירת קנס ואני נותן לו סמכות לתת את העונש, אז הוא יכול לקבוע והוא לא צריך לבוא אלי עוד פעם. 

יפעת רווה:


למיטב זכרוני, אנחנו כן אמורים לבוא עם השיעורים ואנחנו גם באים איתם לוועדה הזאת. תכף אסתכל בחוק. 

סיגל קוגוט:


אנחנו נראה שד' חל על הכול. 

יפעת רווה:


לא היתה לנו כוונה שזה יהיה בלי אישור ועדת החוקה. גם בעבירות מנהליות שיעורי הקנסות הם באישור ועדת החוקה. 

היו”ר דוד רותם:

למה יש אבחנה בין עבירות מנהליות לבין ברירת קנס. פעם אחת ולתמיד בואו נפתור את הסיפור כולו, נקבע סעיף אחד לכול החוקים.

יפעת רווה:

לכאורה אפשר לעשות כזה דבר. אין הצדקה עניינית למעשה. אלה הסדרים היסטוריים שכל אחד נקבע בנפרד לפני כמה עשרות שנים. ההסדרים דומים ולמעשה במצב משפטי נכון היה מקום לאחד אותם. 

היו”ר דוד רותם:

אני רוצה להגיד לך משהו. היתה פעם וועדה בראשותה של פליאה אלבק, אחרי שהחליטו להדיח אותה. העבירו אותה מראשות המחלקה המשפטית אז נתנו לה תפקיד של סריקת החוק וביטול חוקים ארכאיים. אני לא יודע אם יצא מזה משהו. יושב עוזר שלי ועובר על דינים מהתחלה ועד הסוף ומחפש את כל השטויות שכתובות בספר שלנו. תאמיני לי, יש כל-כך הרבה. אפשר היה לצמצם את דינים ל-50% מהנפח שלו אם מישהו היה עושה עבודה כזאת. אנחנו מחזיקים חוקים ארכאיים. 

כמה עולה רישיון לקידוחי מים? את יודעת שיש תקנות על זה? מי היום קודח מים?

יפעת רווה:

באמת היתה תקופה חשבתי שכשיהיה לי זמן אני אעשה האחדה של החוקים האלה. 

סיגל קוגוט:


האם לא היתה ועדה שדנה בעיצומים הכספיים, עבירות הקנס והעבירות המנהליות?

יפעת רווה:


התחילו בזה אבל לא הצליחו לעשות דבר. זאת באמת הערה נכונה. צריך לעשות את זה. 

היו”ר דוד רותם:

שאלה נוספת. כשאתם אומרים שיעורים שונים לעבירה חוזרת או נוספת. אני קיבלתי צו שאני צריך להרוס מבנה. לא הרסתי וקיבלתי קנס. האם כל יום שנמשך זאת לא עבירה חוזרת?

יפעת רווה:

באמת יש בלבול בנושא הזה. עבירה חוזרת זה כשבאופן אקטיבי אני עושה מעשה אחד ולאחר מכן עושה את אותו מעשה שוב. אני גונבת היום עט מהעוזרת של הוועדה ומחר אני גונבת עט נוסף. לעומת זאת, עבירה נמשכת - נתתי את הדוגמה של מחדל. 

היו"ר דוד רותם:

אי הריסה זה מחדל.

יפעת רווה:


זה מחדל ולכן זאת עבירה נמשכת. כל רגע ורגע שאתה לא הורס - - - 

היו"ר דוד רותם:


אני עושה עבירה חוזרת. 

יפעת רווה:


לא, זאת עבירה נמשכת. 

היו"ר דוד רותם:


היא גם נמשכת אבל היא גם חוזרת. כל דקה של אי הריסה זאת עבודה חוזרת. 

דורית ואג:


העסקת עובדים זרים זאת גם עבירה נמשכת. 

יפעת רווה:


נכון. העסקה של עובדים זרים זאת דוגמה לעבירה נמשכת אקטיבית כי היא מעסיקה את אותו עובד. אם אני מעסיקה עובד ואחר-כך מעסיקה עוד עובד - - - 

היו"ר דוד רותם:


נהיגה ללא רישיון זאת עבירה נמשכת או עבירה חוזרת?

יפעת רווה:


להבנתי זאת עבירה נמשכת. 

היו"ר דוד רותם:


אני נכנס לאוטו, נוסע מטר, עברתי עבירה. אני עוצר, חוזר חזרה, זאת עוד פעם עבירה. 

יפעת רווה:


נכון. אז אם זה עוצר ועושה עוד פעם זאת יכולה להיות עבירה חוזרת. אבל אם אני ממשיכה לנהוג, אז לא דקה זאת עבירה חוזרת. 

אתי כהנא:


מן הסתם, בנהיגה רצופה זאת עבירה נמשכת. 

היו"ר דוד רותם:


הנהיגה היא העבירה. זה מטריד אותי משפטית. 

יפעת רווה:


מבחינה משפטית אני חושבת שהאבחנה דיי ברורה. 

שי ישעיהו גלעד:

עבירה נמשכת בתחום התעבורה יכולה להיות כאשר אדם נוהג במהירות ונתפס על ידי מכמונת מהירות בקילומטר ה-102 ולאחר מכן הוא נתפס בקילומטר ה-104. 

היו"ר דוד רותם:


זאת עבירה חוזרת. 

יפעת רווה:


בסעיף 221 ג', נאמר שאם הוסמך שר בחוק אחר, לקבוע עבירה כעבירת קנס, טעונה קביעתו הסכמת שר המשפטים. אנחנו מבהירים שהסמכויות שניתנות לשר המשפטים לקבוע תנאים או סייגים, כאמור בסעיף קטן א', ושיעורי קנס שונים כאמור בסעיף קטן ב', יהיו נתונים לאותו שר. 

היו"ר דוד רותם:


הכול באישור. 

סיגל קוגוט:


מה שאתם התכוונתם זה שההסמכה לקבוע לשר הנוסף היא גם הסמכה להציע את התנאים. ממילא זה טעון אחר-כך את הסכמת שר המשפטים ואת הסכמת ועדת חוקה. אבל, אם הוא כבר יכול ליזום, הוא יכול גם ליזום בתנאים ובסייגים. לזה התכוונתם?

יפעת רווה:

כן. 

אני עוברת לסעיף 5.  סעיף 5 גם הוא התאמה לחוק העבירות המנהליות, כי אם יש שני הסדרים מקבילים, אז לפחות שהם יהיו דומים אחד לשני. הוא בא להבהיר שקביעה של עבירה כעבירת קנס או קביעת גובה הקנס על העבירה, לא משנה את הסיווג שלה. המקרים הם, למשל, עבירה מסוג עוון לפי שיעור הקנס שלה, שאז נקבע לה קנס של 100 שקל. עלו טענות בבתי המשפט שזה הופך אותה לחטא. אנחנו רוצים להבהיר שלא - - - 

היו”ר דוד רותם:


זה רק לצורך תקנות השבים וההתיישנות?

חוה ראובני:

התיישנות גם של הגבייה של הקנס. 

יפעת רווה:

בעיקר זה עלה בנושא התיישנות גבייה של קנסות. 

היו”ר דוד רותם:

מזל שיש המרצות פתיחה בבתי משפט שלום ומחוזי. זה פסקי דין גדולים?

יפעת רווה:


לא, יש דווקא פסקי דין קטנים. באמת, זה לא הגיע לעליון. אלה היו פסקי דין של שלום ומחוזי, אבל היו ויכוחים על זה והויכוחים האלה מיותרים. בעניין הזה, לפחות, חבל על הזמן השיפוטי. 

היו"ר דוד רותם:


נכון, גם בעניין הזה חבל. 

יפעת רווה:

אני ממשיכה לסעיף 7. 

היו”ר דוד רותם:


אגב, הפיתרון לדבר הזה הוא בניסוח סעיפי החוק. נניח שהגשתי הצעת חוק שרוצה להפוך את מכירת האלכוהול לקטינים לעבירת ברירת קנס. אני אומר שהקנס הוא 63,000 שקל לפי סעיף 61 אבל אם האיש קיבל ברירת משפט ושילם אותה, אז הקנס יעמוד על 18,000 שקל. אז נשארת העבירה שהוא עבר כעבירת עוון והקנס הוא פחות מזה. 

יפעת רווה:


זה מטבען של ברירות קנס. אגב, ברירת קנס לא צריך בשביל זה חקיקה ראשית, אלה דברים שאפשר לעשות בחקירת משנה. 

היו”ר דוד רותם:


אם אני אחכה שיהפכו את זה לחקיקת משנה, אז יש לי הרושם שלא יהיה לנו מים אבל יהיה לנו הרבה וודקה. 

יפעת רווה:


אני אמשיך לסעיף 7. נאמר לי אתמול שיש הערה ניסוחית של המשטרה והם ישלימו את מה שאני אומרת. 

היו”ר דוד רותם:


אגב, את 222א', סעיף 6, העניין של ההתראה הזאת: "לא תימסר הזמנה למשפט או הודעת תשלום קנס בשל עבירת קנס נמשכת אלא אם צורפה להזמנה או להודעה כאמור, לפי העניין, התראה". 

יפעת רווה:


זה מה שהקראתי קודם. 

היו"ר דוד רותם:


אני רוצה שתסבירו את מה שכתוב פה. קיבלתי דרישה להגיש דוח או שהחוק קבע לי?

יפעת רווה:


החוק קבע שאתה צריך להגיש חוק. לא הגשת, קיבלת קנס. 

היו"ר דוד רותם:


שילמתי את הקנס. אני ממשיך לא להגיש את הדוח. 


את למעשה אומרת: אי-אפשר יהיה להטיל עליך את הקנס בגין עבירה נמשכת אלא אם כן ישלחו לך התראה שאומרת שאם לא תתקן עד תאריך מסוים, אז תקבל קנס. 

יפעת רווה:


נכון. 

היו"ר דוד רותם:


זאת אומרת, את נותנת לי הארכת מועד להגיש דוח למס הכנסה, כמעט אוטומטית. למה אני צריך את זה? תכתבו לו: אדוני היקר, אתה חייב קנס כי כבר עברת את העבירה. 


אני מוכן לעשות את זה בתנאי אחד, שגם כאשר תופסים מישהו על מהירות מופרזת אז יעצרו אותו בקילומטר ה-102 ויגידו לו: אם בקילומטר ה-103 תגיע במהירות מופרזת, תקבל קנס. האדם עבר כבר את העבירה? למה אני צריך להקל עם עבריין ולהתרות בו עוד פעם ועוד פעם, כדי להטיל עליו קנס. 

יפעת רווה: 


התייחסתי לזה קודם ואולי זה לא היה ברור מספיק. אנחנו נותנים לו קנס, אנחנו מענישים אותו על זה שהוא לא עשה את הדבר הזה. אנחנו לא רוצים ליצור מצב שהרשות מצידה – וזה קיים בעבירות מנהליות – שהרשות מצידה לא עושה את מה שהיא מחויבת ולא אוכפת. היא מחכה אפילו כמה שנים. הוא לא הגיש את החוק, בא אחרי 5 שנים וזה יכול להצטבר למיליונים. 


אנחנו רוצים שהוא יקבל את הקנס. הקנס הבסיסי יכול להיות מאוד גבוה והוא יקבל אלפי שקלים על הדבר הזה. אבל, אם אנחנו רוצים למנות את זה כל יום ושזה יימשך, אנחנו מחייבים גם את הרשות. כלומר, יש פה שני צדדים - - - 

היו"ר דוד רותם:


לא, תחייבי את הרשות - - - 


כתוב: "אם לא תתוקן ההפרה". 

סיגל קוגוט:


גם בהודעה הראשונית יכולים להגיד שיש לך קנס - - - 

היו"ר דוד רותם:


אני קיבלתי קנס של 1,000 שקל כי לא הגשתי דוח במשך 3 שנים. שילמתי את ה-1,000 שקל ואני ממשיך שלא להגיש את הדוח. אני ממשיך לעבור את העבירה?

יפעת רווה:


כן. 

היו"ר דוד רותם:


אין לי בעיה שאתם תבואו ותגידו שהקנס לא יוטל על תאריך שקודם ליום תשלום הדוח. אבל ברגע שקיבלתי את הדוח – בואו לא נעשה את עצמנו תמימים. קיבלתי קנס, אני יודע שאני צריך להגיש דוח. אלא מה? אני אומר ששווה לי לשלם 1,000 שקל ולא להגיש את הדוח. ברגע ששילמתי את הדוח בעצם שמו לי כרטיס אדום והתראה שאומרת לי להגיש את הדוח. 

יפעת רווה:


יחד עם הדוח נותנים את ההתראה ואומרים שתשלם עד מחר כי אחרת אנחנו יהיה לך קנס נמשך. אנחנו פשוט מזהירים אותך, למען ההגינות ולמען הסדר הטוב, כדי שלא תנסה אפילו להתחכם. אנחנו אומרים לך את זה במפורש. אני שולחת לך הודעה ואני מצרפת לה התראה. 

היו"ר דוד רותם:

בואו נקרא שוב את מה שכתוב כי זה לא מה שנאמר. "לא תימסר הזמנה למשפט לפי 222 או הודעת תשלום קנס לפי סעיף 228, בשל עבירת קנס נמשכת אלא אם צורפה להזמנה או להודעה כאמור, לפי העניין, התראה ולפיה אם לא תתוקן ההפרה עד המועד שנקבע"...

מה שקורה זה כך: שילמתי את הקנס ולא הגשתי את הדוח. 

יפעת רווה:


קיבלת התראה באותו מועד. 

היו"ר דוד רותם:


סליחה, לא יכול להיות כי את כותבת "צורפה להזמנה או להודעה כאמור לפי עניין התראה". 


אני שילמתי את הקנס. לפי מה שכתוב בסעיף המתוקן, את תשלחי לי אחרי שנה התראה נוספת. 

יפעת רווה:


לא. 

היו"ר דוד רותם:


בואו נקרא עוד פעם. עכשיו אני מפעיל את המוח הקרימינאלי הסנגורי שלי ואני אגיד לכם מה הייתי טוען בבית משפט. מכיוון שכתוב: "אלא אם כן צורפה להזמנה או להודעה כאמור" - - - 

יפעת רווה:


להודעה המקורית על הקנס. 

היו"ר דוד רותם:


לא המקורית. לא כך זה כתוב. כאן כתוב שאת מוסרת לי את ההודעה על העבירה הנמשכת או כתב אישום על עבירה נמשכת, להודעה הזאת את צריכה לצרף התראה שבה את נותנת לי זמן לתקן וזה הכול. כך כתוב פה. "לפיה, אם לא תתוקן ההפרה עד המועד שנקבע, יוטל על האדם הקנס בשל עבירה נמשכת". 

יפעת רווה:


אני מבינה מה שאתה אומר. 

היו"ר דוד רותם:


זה לא עובד. 

יפעת רווה:


זה עניין של ניסוח. 

היו"ר דוד רותם:


אני אומר שהניסוח פה הוא לא נכון. 

סיגל קוגוט:


כשאתם נותנים הודעה ראשונית בחוק העבירות המנהליות - - - 

יפעת רווה:


אני אסתכל בחוק העבירות המנהליות כי יכול להיות שאולי היה תיקון בניסוח. נראה איך זה מנוסח שם. 

היו"ר דוד רותם:


אני אשאל את הפרקליטה, אני צודק או לא?

תמר בורנשטיין:

חשבתי שכדאי היה להמתין לשופט המסוים שיקבל את הטענה הזאת. 

היו"ר דוד רותם:


יש לי בשבילך הפתעה. 

יפעת רווה:


אני רוצה להגיד שאתה צודק לגמרי כי אני מסתכלת על הניסוח בחוק העבירות המנהליות. שם נאמר: "נקבע לעבירה מנהלית קנס בשל עבירה נמשכת, לא יוטל הקנס בשל העבירה הנמשכת אלא אם כן צורפה להודעה על הקנס בשל העבירה כאמור בסעיף קטן ב' התראה שלפיה אם לא תתוקן ההפרה...". 


נכון, צריך לתקן פה את הניסוח. זאת שאלת ניסוח ואנחנו נתקן את זה. 

היו"ר דוד רותם:


יש הערות לסעיף? אין. 

תראי את סעיף ג' ותדעי כמה אני צודק. "לא יוטל קנס בשל עבירת קנס נמשכת אלא בשל התקופה המאוחרת למועד הקבוע בהתראה". 

יפעת רווה:

האמת היא שבמקור זה היה מותאם לחוק עבירות מנהליות וכנראה בשלב הניסוח זה שונה. אנחנו נחזיר את זה למה שזה היה צריך להיות. 

סעיף 225א' מדבר על נושא של המצאה בעבירות קנס. סעיף קטן א1 קובע שבעבירות תעבורה, שהחשד לביצוען מבוסס על צילום רכב, המועד להמצאת כתב אישום, הזמנה לדין או הודעת תשלום קנס יהיה 4 חודשים לכלל סוגי הרכב או 6 חודשים לסוגי רכב חריגים. 

סעיף קטן א(2) מאפשר לבעל רכב להוכיח שלא חלה עליו אחריות לעבירה וזה לפי סעיף 27ב' לפקודת התעבורה. במקרה הזה המועד יהיה שנה. 

לפי סעיף 27ב' לפקודת התעבורה, בעל הרכב יכול להסיר מעצמו את האחריות לעבירת תעבורה בין השאר אם הוא מוכיח מי נהג ברכב או מוכיח למי מסר את החזקה בו. אם הוא מוכיח למי הוא מסר את החזקה ברכב, אז על המחזיק תחול חזקת האחריות לביצוע העבירה. 

כאשר, למשל, בעל רכב מקבל הודעת תשלום קנס 4 חודשים אחרי ביצוע העבירה, הוא רשאי להוכיח שהוא מסר את הרכב לאדם אחר. אנחנו מציעים שזה ייעשה תוך 90 יום מיום שנמסרה לו הודעת תשלום הקנס. במקרים חריגים אפשר יהיה פרק זמן ארוך יותר, לפי 229ה' המוצע. 

האדם שנמסרה לו החזקה הוא גם יכול להוכיח שהוא מסר את החזקה לאדם שלישי. אנחנו רצינו למנוע מצב שתחלוף למעלה משנה עד שיתברר מי באמת אחראי לעבירת התעבורה שנעברה ברכב, שאז תהיה התיישנות ואף אחד לא ייענש על העבירה. 

מה שיכול לקרות, לאור המועדים האלה, שאפשר להעביר את החזקה ובינתיים חולפת תקופת ההתיישנות ויוצא שאף אחד לא משלם את המחיר. 

היו”ר דוד רותם:

אם אני מבין את הסעיף, אתם תגרמו לכך שפחות אנשים ישלמו את הקנס. 

יפעת רווה:


למה?

היו"ר דוד רותם:

כי אתם אומרים שאם עברו יותר מ-3 חודשים, אי-אפשר יהיה להגיש כתב אישום.

יפעת רווה:

זה לפי המאוחר. 

היו”ר דוד רותם:

מהו המאוחר? מה קורה כשזה לוקח יותר משנה? אני חשבתי שאתם צריכים להוריד את ההגבלה. אדוני הישר, יש לי רכב שהוא על שמי, מסרתי אותו למישהו אחר וההוא מסר לעוד מישהו וההוא מסר לעוד מישהו. מה זה אכפת לי? מישהו עבר את העבירה. עד שגיליתי את האחרון בשרשרת לקח שנה ושלושה חודשים. אין כתב אישום, נכון?

חוה ראובני:

מה שמוצע פה זה 3 חודשים מהשרשור האחרון. 

היו"ר דוד רותם:


לה משנה כמה זמן יימשך השרשור, בסופו של דבר - - - 

יפעת רווה:


פה היתה הערה של המשטרה. 

דנית גלעד:

האמת היא שההצעה של היושב ראש טובה יותר מההצעה שלנו. 

היו"ר דוד רותם:


מי זה בעל הרכב?

יפעת רווה:


בעל הרכב הרשום. 

דנית גלעד:


אין הגדרה מיהו בעל הרכב וזה הטריד אותנו. בעל הרכב יכול גם השוכר לפי פקודת התעבורה, אבל זה לא חל על סדר הדין הפלילי. 

היו"ר דוד רותם:


בעל הרכב זה הבעלים הרשום, נכון?

דנית גלעד:


בדיוק. 

היו"ר דוד רותם:


זאת אומרת שאתם חוזרים להוכחה של הראשון. אני בעל הרכב, מסרתי אותו למישהו אחר. אני הוכחתי שמסרתי אותו, עכשיו מתחילים ה-3 חודשים שלכם לרוץ. אתם לא הולכים למחזיק האחרון. 

יפעת רווה:


זאת היתה ההערה של המשטרה ואנחנו צריכים לשנות פה. 

היו"ר דוד רותם:


המשטרה צודקת. 

יפעת רווה:


אמרתי בתחילת הדברים שהיתה להם הערה וצריך לשנות. 

היו"ר דוד רותם:


עברת פעם עבירת תעבורה? את חושבת שזה לוקח פחות משנה?


זה יתוקן?

יפעת רווה:


כן. 

דנית גלעד:


באיזה אופן זה יתוקן?

יפעת רווה:


כפי שהצעת לי אתמול בטלפון. 

היו"ר דוד רותם:


היום כתוב בעל-הרכב. על-פי דיני התעבורה בעל הרכב הוא מי שרשום. פה מדובר גם על מחזיק. 

שי ישעיהו גלעד:

יש בעיה שאנחנו העלינו. אנחנו הבנו שהשלושה חודשים יסתיימו בתום השרשור הזה. דהיינו, אנחנו יכולים להגיע לשנים רבות ממועד ביצוע העבירה ועד למועד האחרון שבו ניתן יהיה להגיש כתב אישום. לכך אנחנו התנגדנו. 


אני רוצה להסביר לאדוני איך זה קורה בפועל. אני אתן דוגמה מאחד התיקים שאני מטפל בהם כרגע. למנהלת בתעשייה צבאית נודע לראשונה על עבירות מהירות שעשה מישהו שנהג ברכב רק אחרי מספר שנים, כשהיא באה לחדש את הרישיון. אז הסתבר לה שהיא צברה נקודות ולכן לא מחדשים לה את הרישיון.  היא בכלל לא בעלת הרכב אלא שהרכב שייך לחברת ליסינג שהושכר לתעשייה האווירית. בזמנו הדוחות הועברו לחברת הליסינג שהעבירה אותם לתעשייה האווירית. הם הודיעו למשטרה שהמחזיקה ברכב היא אותה מנהלת ושיחזרו אליה. 


למעשה אנחנו מדברים על עבירות שהיו בשנת 2004 ואנחנו נמצאים בשנת 2009. הגברת הזאת ביקשה מבית המשפט לתעבורה הארכת מועד להישפט ובקשתה נדחתה. הגשנו ערעור לבית המשפט המחוזי והערעור התקבל. 

היו"ר דוד רותם:


למה הבקשה נדחתה?

שי ישעיהו גלעד:


מפני שרוב רובן של הבקשות נדחות מכיוון שלא הגשת את הבקשה שלך בתוך ה-30 יום שיכולת להגיש את הבקשה או בתוך ה-90 יום אם אתה מבקש להישפט. 


אז אנחנו מגיעים לסוף שנת 2009, כשמדובר בעבירות משנת 2004. הגברת חזרה חזרה לבית המשפט לתעבורה. בהנחה שבסופו של דבר היא תוכיח שהיא לא נהגה ברכב, אנחנו נתחיל לחפש את האשם אחרי 5, 6 או 7 שנים לאחר מועד ביצוע העבירה. 


עד היום המגבלה היא של שנה. פתאום נאריך פה את תקופת ההתיישנות עד בלי קץ. לדעתי, לפי הניסוח הנוכחי, גם מעבר לתקופת ההתיישנות, אז בעבירת עוון זה יהיה 5 שנים. לפי הנוסח הזה נגיע גם ל-6 ול-7 שנים. 

היו”ר דוד רותם:

כל המועדים הללו כפופים לדיני ההתיישנות. 

שי ישעיהו גלעד:

לדעתי צריך לכתוב את זה "ברחל בתך הקטנה". 

היו"ר דוד רותם:


יש הוראה כללית בחוק בנושא הזה. 

שי ישעיהו גלעד:


לבוא לעובד בתעשייה הצבאית אחרי 5 שנים ולומר לו: מסתבר שכשהרכב היה בחזקתך - - - 

היו"ר דוד רותם:


מי שלא בסדר בעניין הזה זאת התעשייה הצבאית כי הם קיבלו את הדוחות מחברת הליסינג. הם היו צריכים לקרוא לנהג. לא מספיק להוכיח שאתה טוען שזה נמצא, אתה צריך להוכיח מי השתמש ברכב. 

שי ישעיהו גלעד:


בעצם אדוני אומר שהתעשייה האווירית תתכבד לשלם את הקנס. 

היו"ר דוד רותם:


התעשייה האווירית היתה יכולה לכתוב שמי שנהג ברכב זה דוד רותם. אני לא יודע מזה ואז אני מקבל פתאום כתב אישום. 

אסנת ברוקנטל:

אני אסביר את התהליך. אני לא מכירה את המקרה הספציפי שלך אבל אסביר מה קורה. יש המון רכבים שמושכרים על ידי חברות ליסינג. ברגע שחברה מקבלת דוח היא מודיעה למשטרה בצרוף חוזה השכירות או רשומה ממוחשבת שאומרת מי הנהג ברכב. שיש לנו ראיות מספיקות אנחנו שולחים דוח חדש על שם בעל הרכב. פעם ראשונה זה נשלח במכתב רשום. 

היו"ר דוד רותם:


על שם בעל הרכב או על שם הנהג?

אסנת ברוקנטל:


מי ששכר מחברת הליסינג, מי שמופיע אצל השוכר. אם הם אומרים שזאת התעשייה האווירית, התעשייה האווירית צריכה להודיע למשטרה שבאוטו נהגה הגברת כך וכך והדוח יישלח אליה. 


מי שבסופו של דבר נהג ברכב מקבל מהמשטרה שתי הודעות. הודעה אחת הוא מקבל בדואר רשום, ואחרי חלוף כמה חודשים הוא מקבל בדואר רגיל. 

שי ישעיהו גלעד:

לגבי דואר רשום - - - 

היו”ר דוד רותם:


אם גם התעשייה האווירית לא מודיעה וגם הדואר לא מגיע, וגם אחר-כך מקבלים את ברירת הקנס - - - 

אסנת ברוקנטל:


אני אסביר את התהליך כדי לראות עד כמה נדיר שבמשך שנים האדם לא יודע. 


בחלוף 210 ימים זה עובר הן למשרד הרישוי והן למרכז לגביית קנסות, זה יוצא מהמשטרה. המרכז לגביית קנסות מתחיל לשלוח גם הודעות. משרד הרישוי גם כן מודיע. יש חידוש רישיון. אולי יש איזה מקרה שעובר בין הכיסאות. 

חוה ראובני:

אולי הוא אף פעם לא לוקח דואר רשום אז הוא לא יודע מה קורה סביבו. 

שי ישעיהו גלעד:


ממש לא כך. אנחנו מכירים את העובדות מהשטח. כמו שאת זוכרת, רישיון נהיגה מחודש פעם ב-10 שנים. יכול לקחת הרבה זמן עד שאדם פוגש את משרד הרישוי. בדוגמה שנתתי, אותה גברת באה לחדש את הרישיון, לאחר שזה לא נשלח לביתה, ואז היא גילתה לראשונה – אגב, מנהלת בתעשייה האווירית היא בהחלט גברת מסודרת וגרה בישוב מסודר ששם הדואר לא מחולק בצורה מסודרת. 


אבל, עצם העובדה שבסופו של דבר אדם כזה יכול להגיע למצב שבו הוא מעביר את העבירה – הוא הוכיח בבית המשפט שלא הוא נהג ונאשם אחר, אחרי 5 שנים, יצטרך עכשיו להוכיח שלא הוא זה שנהג והוא רשאי לשרשר את זה למישהו אחר. 


אם אחרי 5 שנים, כשהוא עזב את מקום העבודה שלו - - - 

היו”ר דוד רותם:


אני לא מבין את הטענה. אני נוהג ברכב שלי, עברתי עבירות תנועה שונות. זה שוכב אצלם 4.5 שנים ואז מגישים לי כתב אישום. עדיין זה לא התיישן, נכון?

שי ישעיהו גלעד:


היום זה מתיישן אחרי 4 חודשים אם זאת עבירת מצלמה. 

היו"ר דוד רותם:


זאת התיישנות דיונית ולא התיישנות מהותית. 

חוה ראובני:

אני לא יודעת, זה לא נושא שאני בקיאה בו. 


רציתי להוסיף נדבך אחר, אם יורשה לי. רציתי להוסיף שבגלל חלק מהתהליך הזה, אחת הבעיות שאותרה בתהליך היא, שחברת הליסינג מסבה לחברה החוכרת והחברה מתחשבנת עם הנהג פנימית אצלה. אולי היא מורידה לו כסף, אולי היא משלמת עבורו, אבל אף אחד לא יודע מי הנהג ומבחינת המערכת זה נשאר החברה עצמה, או שלא משלמים כלום וזה נשאר באוויר כי אף אחד לא מורשע ואף אחד לא מקבל נקודות.


רצינו ליצור מצב של תמריץ ולפני שנה וחצי תוקנה פקודת התעבורה באופן שנועד לתמרץ את החברות לעשות הסבות פורמאליות על-מנת שכל המערכת תדע באופן פרסונאלי מי הנהג הספציפי. הקנס מוכפל פי 4 כאשר הדוח יוצא על-שם חברת ליסינג או כאשר יוצא על שם תאגיד. כאשר התאגיד יסב את זה על שם אדם מזוהה שמית, הקנס יורד חזרה לקנס המקורי שקבוע בצו התעבורה (עבירות קנס). בדרך הזאת תמרצנו והתמריץ הזה הוא גם לטובת הנהגים, שלא יצטברו להם דוחות שהמעסיק שלהם החזיק במגירה ולא עשה איתם כלום והם לא יודעים עליהם. 

היו"ר דוד רותם:


בזאת עשיתם עוד שני דברים. אפשרתם לי שנוהג ברכב של גוף גדול לבוא לחברה שלו ולהגיד להם: מכיוון שיש לי כבר על תנאי של מאסר, שלמו את הדוח ואני אשלם לכם 10,000 שקלים. אז אני מבקש להישפט. אני בא לשופט ובוכה לו קצת ואומר לו שאנחנו לא יודעים מי נהג, שהאיש כבר לא עובד בחברה ולא יודעים מה לעשות ואז השופט כבר לא נותן לי פי 4 קנס. 


אם את רוצה, אני יכול להראות לך דוגמאות. 

חוה ראובני:


פי 4 זה לא בקנסות של בית משפט זה בהודעות תשלום קנס בעבירות מסוג ברירת משפט.

היו"ר דוד רותם:


אני מבקש משפט. למה אני צריך לשלם?

חוה ראובני:


אם אדם נשפט, אז יש שם בן אדם. 

היו"ר דוד רותם:


לא. בא עורך דין של השופט ואומר: אדוני השופט, היו לנו הרבה עובדים, לא היה לנו רישום מדויק ואנחנו לא יודעים מי נהג. 

חוה ראובני:


סעיף 27ב לפקודת התעבורה קובע שהטיעון הזה הוא לא טיעון לגיטימי. הוא מטיל אחריות אבסולוטית על בעל הרכב הרשום. 

היו"ר דוד רותם:


אני מודה באשמה, הרכב שרשום על שמי ביצע את העבירה אבל בטיעון לעונש אני טוען ואף אחד לא מקבל פי 4. אתם חשבתם שאתם מתמרצים. 

שי ישעיהו גלעד:

היה לכם תיקון שהאחריות תוטל על מנכל החברה. 

חוה ראובני:


זה לא עבר ולכן התחליף הוא פי 4. 


אדוני, אני מתנצלת, אני צריכה לצאת לוועדה אחרת. 

שי ישעיהו גלעד:


אני רוצה לחזור על בסיס הטיעון. אנחנו מאריכים כאן את תקופת ההתיישנות ללא סוף, או לפחות עד התקופה המירבית, כשמדובר בעבירת מצלמה. על-כך אנחנו מבקשים להתריע. 

היו"ר דוד רותם:


לא, זה לא יוארך מעבר לתקופת ההתיישנות. 

שי ישעיהו גלעד:


אבל אם תקופת ההתיישנות היא 5 שנים, היא היתה עד היום 4 חודשים או במקסימום שנה, אנחנו מאריכים אותה ל-5 שנים. 

יפעת רווה:


להבנתי זה לא אמור להגיע לזה. קודם כל, התיקון הזה הוא יחד עם תיקון לסעיף אחר, שנגיע אליו, שדורש שההסבות תעשנה לכל היותר בתוך 3 חודשים. 


כלל, תקופת ההתיישנות היא עדיין השנה. הסיטואציה קורית כשאנשים עושים הסבות. אם אחרי שנה או אחרי 4 שנים לא עושים את ההסבה, אז בסופו של דבר התקופה עוברת ובאמת אף אחד לא משלם את המחיר. אבל אם החברה כן עושה את ההסבה, היא אמורה לעשות אותה בתוך 3 חודשים. נגיד שנעשית עוד הסבה אחת ואולי עוד אחת, אני מניחה שלא נעשות 10 הסבות, אז ברוב המקרים לא אמורים להגיע ל-5 שנים. 

שי ישעיהו גלעד:


אבל נניח ויש אדם שהסתובב בין בית משפט שלום, לבית משפט מחוזי ובית משפט עליון ואחרי כמה שנים הוא הוכיח שלא הוא נהג ברכב. אז מתבצעת הסבה קרוב לתום תקופת ההתיישנות, 4 שנים ו-11 חודש. אז באים לאותו נהג ואומרים לו: טוענים שאתה זה שנהגת.

יפעת רווה:


את ההסבה אמורים לעשות בתוך 3 חודשים. 

שי ישעיהו גלעד:


בית המשפט קבע בצורה חלוטה שלא הוא נהג באותו רכב. 

יפעת רווה:


אם ההליכים מתמשכים 4 או 4.5 שנים, אני מניחה שאלה המקרי הנדירים. ברוב המקרים זה ייעשה בתוך השנה או קרוב לה. 

שי ישעיהו גלעד:


לפי הצעת התיקון, לא נוכל לחסום מקרים שכאלה. 

יפעת רווה:


בסדר, זאת המטרה. 

היו"ר דוד רותם:


האם פעולת הסבה מחייבת בדיקה משטרתית אם זה נכון או לא נכון?

אסנת ברוקנטל:


בוודאי שכן. הפניה היא למשטרה. 

שי ישעיהו גלעד:


מה רמת ההוכחה?

אסנת ברוקנטל:


ראיות שיספיקו לבית המשפט. 

שי ישעיהו גלעד:


הוא הרים את הנטל והוכיח שלא הוא נהג. 

דנית גלעד:


הוא צריך להוכיח מי כן נהג. 

יפעת רווה:


אנחנו רוצים שאדם שכן נהג לא יצא פטור. 

היו"ר דוד רותם:


רואים את בעל הרכב כאחראי, אלא אם כן הוא הוכיח מי נהג. כך כתוב בחוק. 

שי ישעיהו גלעד:


התעשייה האווירית הוכיחה שהיא העבירה את הרכב למנהלת מסוימת ולאחר 4 שנים אותה מנהלת מוכיחה שהיא העבירה לאחד העובדים. עכשיו אותו עובד צריך להוכיח. המנהלת הוכיח שלא היא נהגה ועכשיו הנטל הוא עליו להוכיח שהוא מסר את הרכב למישהו אחר. אנחנו מדברים על תקופה לאחר 4 שנים ו-11 חודש. 

אסנת ברוקנטל:


סליחה, אם זה הגיע לתעשייה האווירית כי זה נתקע שם אצל מישהו. אם זה היה לפי הרצף הנורמטיבי, זה היה צריך לעבור בזמן. 

שי ישעיהו גלעד:


אני העברתי את הסיטואציה, כנראה שלא הובנתי נכון. בכל אופן, העלינו על הכתב את שאר הטענות שלנו לגבי הסעיפים וזה מצוי בפני אדוני. אני מתנצל, כי אני צריך לרוץ לוועדה אחרת. 

אגנס וינקלר:


אני מעירית תל-אביב. הערה לסעיף 7. התחייבתי ליפעת, בתכתובת בינינו, שאכניס הערה לגבי המשפט. אם דברי ההסבר אכן מועתקים כלשונם גם לחוק, אז המשפט הזה: "מובן שהמועדים האמורים כפופים לדיני ההתיישנות" שבסעיף 9 צריך וטעון תיקון. יש כאן חריגה במועדים וזה גם לפי פסיקת בית המשפט העליון. 


אני מדברת על דברי ההסבר לסעיף 7. השורה האחרונה של דברי ההסבר למטה מתייחסת לדיני ההתיישנות והיא עומדת בסתירה לפסיקת בית המשפט העליון בעניין הזה. לכן דיברנו בינינו איך אפשר להשמיט את זה או לנסח את זה בצורה אחרת. 

יפעת רווה:

אנחנו לא מפרסמים שוב דברי הסבר. כתוב כאן: "מובן שהמועדים האמורים כפופים לדיני ההתיישנות". הכוונה כאן היתה שהמועדים לא יחרגו מדיני ההתיישנות. זאת היתה הכוונה ואני מבהירה זאת לפרוטוקול מכיוון שאין סיבוב נוסף של דברי ההסבר. הכוונה היתה שלא יחרגו וכמובן שלא היתה כוונה להאריך ולבטל - - -  

היו”ר דוד רותם:


אני חושב שראוי להכניס את זה לחוק עצמו. שמעתי שיש שופטים שיבינו אחרת, לא הייתי לוקח סיכונים.

סיגל קוגוט:

רציתי להבין. כשיושב הראש דיבר על פעולת חקירה, שכל ההוכחות האלה הן בעצם פעולות חקירה, אז גם הפרשנות היום של השנה זה כפוף לסעיף ג', שכל פעולת חקירה מאריכה את זה?

היו"ר דוד רותם:


כמובן. 

סיגל קוגוט:


גם היום מאריכים את זה ורואים את זה פעולת חקירה חדשה?

אסנת ברוקנטל:

בהודעות תשלום קנס הוא אמור לפנות תוך 3 חודשים. אם, נניח, חסרים לו מסמכים מסוימים ודורשים ממנו, הוא מבחינתו פנה במועד. 

היו"ר דוד רותם:


אחרי 4 שנים ו-11 חודש הוכחתי לכם שלא אני נהגתי אלא מישהו אחר נהג. 

אסנת ברוקנטל:


אנחנו לא מנפיקים דוח חדש. ברגע שזה עבר את תקופת ההתיישנות אנחנו לא מפיקים דוח חדש. 

היו"ר דוד רותם:


למה זה עבר את תקופת ההתיישנות?

אסנת ברוקנטל:


זה כלפי האדם השני. ברגע שחלפה שנה - - - 

היו"ר דוד רותם:


עברה שנה ממה?

אסנת ברוקנטל:


עברה שנה ממועד ביצוע העבירה. ההתיישנות נמנית מביצוע העבירה. תוך שנה מביצוע העבירה אנחנו אמורים לשלוח הודעת תשלום קנס. אם חולפת השנה ונניח שמוכיחים לנו אחרי שנה שאדם מסוים נהג ברכב, אנחנו לא מפיקים לו הודעה. 

היו"ר דוד רותם:


בקיצור, שנה מיום ביצוע העבירה, לא שילמנו את הקנס - - - 

סיגל קוגוט:


יש תיקון ועכשיו שינית את זה בצורה דרמטית, זה כבר לא כפוף לזמן. 

יפעת רווה:


לא התכוונו שזה לא יהיה כפוף לזמן. 225א' קובע שנה. זאת אומרת, הוא חריגה מדיני ההתיישנות הכלליים של סעיף 9 וזאת גם הטענה של עירית תל-אביב. הוא קובע שנה. 


אנחנו אומרים שאם עושים הסבות, אנחנו רוצים שזה יאריך כל פעם ב-3 חודשים כדי שההסבה לא תאפשר התחמקות מהעונש. לא היתה לנו כוונה שזה יחרוג מ-5 שנים. ככל שזה נחשב פעולת חקירה, תגידו לי במשטרה האם אנחנו יכולים - - - 

אסנת ברוקנטל:


לשון הסעיף אומרת שתוך שנה מעת ביצוע העבירה צריך להפיק הודעת תשלום קנס. איך אנחנו יכולים - - - 


היום אנחנו מחויבים לשנה. ברגע שמתקרבים לשנה לא מפיקים הודעת תשלום קנס. 

היו"ר דוד רותם:


עכשיו אני רוצה לומר לכם שני דברים. "לעניין בקשה לביטול כאמור לגבי עבירות תעבורה" – זאת בקשה שהולכת לתובע, נכון?

יפעת רווה:


אתה מדבר על סעיף 229?

היו"ר דוד רותם:


כן. 


אני אגיד לכם מה מציק לי. בצעתי עבירת תעבורה, פניתי לתובע לבטל ואמרתי לו: תשמע, לא אני נהגתי. אז הוא אומר לי: אתה יודע מה, לא הוכחת לי וכדי לגמור את העניין אני מוריד לך הקנס ל-50%. יש לו סמכות או אין לו סמכות?

יפעת רווה:


לא. לפי הפרשנות שלנו אין לו סמכות. 

היו"ר דוד רותם:


אתם רוצים לראות ערעור פלילי שהוגש נגדי בטענה הזאת? אני אביא לכם. 

יפעת רווה:


הטענה התקבלה?

היו"ר דוד רותם:


יש לי בעיה. ישבתי בוועדה למינוי שופטים שמינתה את השופט שבפניו נקבע התיק. עכשיו אני בכלל בבעיה. זה יעבור לשופט אחר. 

יפעת רווה:


אני אשמח לראות פסק דין שקובע קביעה כזאת. לפחות לפי הפרשנות שלנו אין סמכות ובמפורש, אנחנו גם לא רוצים לתת את הסמכות הזאת. 

היו"ר דוד רותם:


אני חושב שאתם צודקים. זה היה הטיעון שלי בבית המשפט. אמרתי בבית המשפט שזאת "מסחרה" ולכן לא הסכמתי לשלם את הקנס. על הזיכוי שלי הוגש ערעור. יש מחלוקת בין היועץ המשפטי לממשלה לבין היועץ המשפטי של עירית ירושלים. 

יפעת רווה:


בלי קשר, אשמח לראות. כשנשאלנו על ידי תובעים, במפורש אמרנו שאי-אפשר.

היו"ר דוד רותם:


הוגשה גם הצעת חוק לתקן את זה. לא לאפשר לתובע לתת הנחה בקנסות. מה פתאום עסקאות טיעון בברירות קנס?

סיגל קוגוט:


מה אתה רוצה עם המועדים?

היו"ר דוד רותם:


אני רוצה שנגביל אותם בחוק.

סיגל קוגוט:


איזה גג? 5 שנים של סעיף 9 או פחות מזה. 

היו"ר דוד רותם:


אתם מדברים כל הזמן על שנה. 

אסנת ברוקנטל:

בדרך כלל בנושא של הסבה לא מגיעים ל-5 שנים. השנה היא סד בשבילנו. 

היו"ר דוד רותם:


אפשר להגביל את זה לשנתיים.  

אגנס וינקלר:


צריך לשים לב לסעיף 9 בחסד"פ. "באין הוראה אחרת לעניין זה בחוק אחר". יש פרשנות שההוראות שמתייחסות לעבירות הקנס, לעבירות הקלון, חורגות מאותה הוראה. השאלה, האם באמת המגבלה תחול על ידי מחיקת השורה הזאת?

סיגל קוגוט:


הוא רוצה לקבוע כאן סד של זמן אחר, לא שנה, קצת יותר אבל לא 5 שנים. 

אסנת ברוקנטל:

זה היה שנתיים וקיצרו את זה לשנה. 

סיגל קוגוט:


אסנת מעירה פה שרק בצילום קיצרו את זה לשנה. 

אסנת ברוקנטל:


רוב ההסבות הן בצילום כי כשמוסרים לנהג ביד, אז אי-אפשר לעשות הסבה. 

היו"ר דוד רותם:


יפעת, צריך לקבוע תאריך. תבדקו ותבואו עם רעיון. 

דנית גלעד:


יפעת, גם ירחיבו את ההגדרה של בעל רכב לעניין הסעיף הזה  - - - 

יפעת רווה:

תעבירו לי משהו כתוב ואנחנו נתקן בהתאם. 

הסעיף שקשור לזה הוא סעיף 229.  לפי סעיף 229א, מי שנמסרה לו הודעת תשלום קנס צריך לשלם את הקנס בתוך 90 ימים אלא אם כן הוא ביקש לבטל את הקנס בתוך 30 ימים או שהוא הודיע תוך 90 יום שברצונו להישפט. 

בסעיף 229ג' מצוינות עילות הביטול, שלפיהן רשאי התובע לבטל את הודעת תשלום קנס וזאת אם נוכח שלא נעברה עבירה או שאם הוא נוכח שהיא נעברה לא בידי מי שקיבל את ההודעה או שהוא היה סבור שאין עניין לציבור. 

סעיף 229ה' קובע שהתובע רשאי לדון בבקשה שהוגשה אחרי 30 הימים, אם הוא שוכנע שאי הגשת הבקשה במועד, נבעה מסיבות שאינן תלויות במבקש, שמנעו ממנו להגיש אותה במועד ושהיא הוגשה מייד אחרי שהוסרה המניעה. 

בפועל, במקרים רבים כאשר בקשת הביטול מסתמכת על כך שהעבירה נעברה שלא בידי מי שקיבל את ההודעה ומקבל ההודעה רוצה להסב את הדוח, לא מספיקים 30 הימים. 

בעבר, לפני התיקון שנעשה לסעיף 225, שקיצר את המועדים לשנה, אז הרבה רשויות היו חורגות לגמרי מ-30 הימים ולפעמים היו נותנות אפילו קרוב לשנתיים. קרה שלפני כמה שנים תוקן סעיף 225 והמועד קוצר לשנה. לכן חזרו ל-30 הימים הדווקני. קיבלנו בעניין הזה המון תלונות מחברות פרטיות שאמרו שהזמן הזה לא מספיק כדי לעשות את ההסבה וכדי לתאר. 

יש לנו אינטרס גדול מאוד, בעיקר בעבירות תעבורה – מילא בעבירות חניה זה רק עניין כספי, אבל הרבה פעמים בעבירות תעבורה זה גם ניקוד, זה גם עבר פלילי. אנחנו עכשיו במלחמה מאוד גדולה בנושא של נהגים רצידיביסטים. חשוב לנו מאוד שבאמת העבירות יירשמו על שם מי שעשה את העבירה ושההסבות יבוצעו הלכה למעשה ולא ילכו על הטיעון הפורמאליסטי זה רשום על שם החברה, כברו 30 יום וגמרנו. 

עשינו איזה נוהל יחד עם משטרת ישראל, שהם יאפשרו לעשות את בתוך 90 ימים. אנחנו רוצים לעגן את זה בחקיקה כדי שבמפורש, כאשר מדובר על הסבה, להבדיל מביטול רגיל, הדבר ייעשה בתוך 90 ימים. כמובן שבכל מקרה, גם זה וגם זה, תמיד קיים סעיף קטן ה' שאומר שהתובע יכול להאריך במקרים המוצדקים את המועדים האלה. אפשר לשמוע מהמשטרה באיזה מקרים הם אכן נוהגים לפי הסעיף אבל מכל מקום אנחנו חושבים - - - 

היו"ר דוד רותם:

אם אנחנו מאריכים את ההתיישנות משנה לשנתיים אז זה כבר לא כל-כך קריטי. אני לא אוהב להיות תלוי בשיקול דעתו של אף אחד. 

יפעת רווה:


העניין הוא שהיום זה 30 ימים לפי הפרשנות. 

היו"ר דוד רותם:


בואי נאמר כך. גם כשזה היה יותר אז חלק מהרשויות קיצרו, חלק האריכו וכל אחד עושה מה שמתחשק לו. אנחנו יודעים טוב מאוד שזה סעיף בשביל עוד חצי יער מיערות הגשם כדי להדפיס את זה. אף אחד לא ישמור על זה. אם אני אביא תצהיר של הנהג שיגיד שהוא נהג ואני אגיש את זה אחרי 150 יום, גם יקבלו את זה. אל תשלו את עצמכם. 

יפעת רווה:


זה לא מה שקורה בפועל. 

אסנת ברוקנטל:
אנחנו כמשטרה מאוד מקפידים על זה, אלא אם כן היתה מניעה. 

היו”ר דוד רותם:


כמה בקשות מוגשות בשנה וכמה אתם מקבלים מתוכן? אתם מאוד מקבלים שלא לקבל בקשות, את זה אני יודע. 

אסנת ברוקנטל:

לא. אנחנו מקפידים על 90 ימים אלא אם כן היתה מניעה, האדם היה בחו"ל, אושפז, היה בכלא או דברים כאלה. 

היו"ר דוד רותם:


אתם מקפידים על 90 ימים.

אסנת ברוקנטל:


עד כמה שידוע לי, כן. 

אסנת ברוקנטל:


גם אם נאריך את ההתיישנות לשנתיים, אז יבואו אנשים יומיים לפני השנתיים ויגידו שלא הם נהגו. 

היו"ר דוד רותם:


כמה תיקים כאלה יש?

אסנת ברוקנטל:


הרבה. כשאנשים לא הוגבלו אז הם פנו מתי שהיה להם נוח. 

היו"ר דוד רותם:


כשאדם מקבל ברירת משפט, אחרי כמה זמן הוא צריך להתייצב בבית המשפט. הוא לא שילם, מה קורה?

אסנת ברוקנטל:


כלום, הקנס גדל.

היו"ר דוד רותם:


ואז מתי הוא מקבל את ההתראה הראשונה?

אסנת ברוקנטל:


הקנס גדל, הוא מקבל שוב הודעה, הוא מקבל התראה ממרכז לגביית קנסות. 

היו"ר דוד רותם:


ואז גמרנו, כי אם אז הוא יבוא לבקש ביטול, זה כבר לא לפי הסעיף הזה. 

אסנת ברוקנטל:


נכון, הוא פספס את המועדים. 

היו"ר דוד רותם:


יוצא מן הכלל. תוך כמה זמן הוא צריך לשלם את הקנס?

אסנת ברוקנטל:


היום הוא פספס את המועדים כי הוא מוגבל ב-30 ימים. אבל אם לא נגביל אותו  - הוא ישלם את הקנס תוך 90 ימים אבל יש כאלה שזה לא מרתיע אותם. 

היו"ר דוד רותם:


הוא לא משלם את הקנס והקנס גדל. ואז הוא בא אחרי שנתיים ואומר שהוא לא הנהג והוא רוצה להעביר את הדוח?

אסנת ברוקנטל:


אנחנו לא מקבלים את זה. 

היו"ר דוד רותם:


יש לכם מקרים כאלה?

אסנת ברוקנטל:


היו מקרים שאנשים לא שילמו ואחרי שעבר זמן הם באו ואמרו שלא הם נהגו. יש הרבה אנשים שמתעוררים רק כאשר זה מפריע להם באופן ממשי, כמו למשל, כאשר יש להם עיכוב חידוש רישיון נהיגה, הזמנה לקורסי נהיגה מונעת. 

היו"ר דוד רותם:


המרכז לגביית קנסות צריך לגבות את זה מהר, כך לפחות הציגו לי את זה. 

יפעת רווה:

למעשה 90 הימים זה עיגון הנהלים כיום. 

היו”ר דוד רותם:


אין הערות. 

יפעת רווה:


סעיף 8(2) זאת בעצם הבהרה שהסמכות של התובע בנסיבות מיוחדות לדון בבקשה אחרי המועדים, תחול גם על הנושא הזה של הסבות של 90 יום ולא רק על בקשות ביטול רגילות. 

היו"ר דוד רותם:


אבל בסעיף קטן א' יש רק מועד אחד. 

יפעת רווה:


עכשיו יהיו שניים כי אנחנו מתקנים את זה. 

היו"ר דוד רותם:


למה? יהיה 90 יום במקום 30 יום. 

יפעת רווה:


לא. בקשות ביטול רגילות בגלל – זה או 30 או 90. לכן זה "המועדים" במקום "המועד". 


אנחנו עוברים לסעיף 229 סעיף קטן ח'. 


כידוע, יש חזקת הרשאה בעבירות קנס לגבי אדם שלא שילם את הקנסות במועד. הסעיף קובע שחזקת ההרשעה לא תחול אם אדם שילם את הקנס ותובע ביטל לאחר מכן את ההודעה. 


סעיף 229ח(2) קובע חזקה כזאת גם במקרה שאדם לא שילם את הקנס ולא פעל במועדים האמורים בחוק, אבל הוא לא קובע שאי תחולה של חזקת ההרשעה שבו תובע ביטל את הקנס, למרות שבקשת הביטול הוגשה באיחור, מכוח הסמכות שלו לפי 229ה' לחוק. 


לכן אנחנו מציעים לקבוע במפורש כי גם במקרה שהתובע ביטל את הודעת התשלום, אפילו שהבקשה הוגשה שלא במועד, כמובן שלא תחול חזקת ההרשעה. 


כמו כן אנחנו מציעים לקבוע בסעיף 229ח(2) שגם במקרה שבו בית המשפט החליט לקיים את המשפט של אדם שהודיע באיחור על רצונו להישפט - - - 

היו"ר דוד רותם:


יש מקרים כאלה?

יפעת רווה:


הרבה מאוד. אנחנו נדון בזה בהקשר של סעיף 230. יש מקרים שאנשים מבקשים להישפט באיחור ובית המשפט נענה לזה. 

היו"ר דוד רותם:


איך זה הולך היום? אני צריך לשלם את הקנס תוך 90 ימים ולהודיע שאני רוצה להישפט בתוך אותו זמן. 

יפעת רווה:


או ביטול תוך 30 ימים ולבקש להישפט בתוך 90 ימים.

אופיר פינס-פז:

אני רוצה להבין. אם הוא לא ביקש בתוך 90 ימים - - - 

היו"ר דוד רותם:

אז הוא נחשב כמי שהורשע. 

אסנת ברוקנטל:


נכון אבל הוא יכול לבקש באיחור. 

אופיר פינס-פז:


למה?

היו"ר דוד רותם:


אז הוא צריך להגיש בקשה לביטול?

יפעת רווה:


הוא יכול להגיש בקשה לביטול באיחור לפי סעיף קטן - - - 

היו"ר דוד רותם:


לא. אחרי שהורשעתי אני יכול להגיש בקשה לביטול רק לבית המשפט ולא לתובע. איך אדם שהורשע יכול לפנות לתובע? זה נוהל שאני לא מכיר אותו. 


תשלום הקנס או אי בקשה להישפט או אי תשלום הקנס במועד ואי בקשה להישפט, משמעותה שהורשעתי בדין. אותי לימדו ויכול להיות שאני טועה, שאחרי שאני הורשעתי, ביטול הרשעה יכול להיעשות רק על ידי בית משפט. 


אני אלך לאבסורד של מה שקורה. אני הגשתי בקשה להישפט ובמקביל גם הגשתי בקשה לביטול. 

אסנת ברוקנטל:

אי-אפשר במקביל. 

היו"ר דוד רותם:


רבותיי, אני שלחתי את שני המכתבים האלו ואז נקבע לי מועד לדיון בבית משפט והורשעתי. שופט קבע שהוא לא מאמין לי. בינתיים התובע לא יודע על זה והוא שולח לי באותו יום הודעה על ביטול הברירה. אז מה, אני הולך הביתה בשלום?

אסנת ברוקנטל:


בעיקרון אמורים לראות את זה. 

היו"ר דוד רותם:


אני לא מבין איך תובע יכול לבטל הרשעה. 

אופיר פינס-פז:


עזוב את העניין הפורמאלי. אני רוצה להבין למה אם חלף הזמן שבו אתה יכול לבקש להישפט, למה אתם נותנים - - - 

יפעת רווה:


לא אנחנו נותנים. החוק הקיים מאפשר. יש את סעיף 230. הוא מאפשר לאדם, גם באיחור, להגיש בקשה לבית המשפט. אגב, בהמשך של ההצעה אנחנו הולכים לצמצם את הסעיף הזה. כבר היום יש סעיף שאומר שבית המשפט רשאי, מנימוקים שיירשמו, לקיים משפט גם אם ההודעה של אותו אדם שמבקש להישפט ניתנה באיחור. 


אני מניחה שהמשטרה תוכל להסביר יותר טוב ממני, אבל בחלק מהסיטואציות האדם אומר שהוא לא ידע, לא קיבל, הוא לא יודע בכלל על מה מדובר. הדברים האלה קורים. 

אסנת ברוקנטל:


אנחנו יכולים להגיד שהסעיף הזה מאוד מנוצל לרעה כי אנשים מחכים כמה שנים ואז הולכים לבית משפט, אוספים את כל הדוחות ומתחילים לשטוח את כל תחינותיהם בפני השופטים. 

אופיר פינס-פז:


בית המשפט מקבל את זה?

יפעת רווה:


אנחנו מציעים לצמצם את זה. 

היו”ר דוד רותם:


אני אוסף 150 דוחות ואני בא אחרי 5 שנים לבית המשפט ומה אני אומר?

אסנת ברוקנטל:


אתה קצת בוכה, אתה אומר שזה קשה לך והסכום מאוד גבוה. הם אומרים שזה באמת לא מוצדק אבל הרבה פעמים נותנים לך הנחה כי זה סכום מאוד גבוה. 

היו"ר דוד רותם:


אחרי שהורשעתי?

אסנת ברוקנטל:


כשאתה לא משלם זאת חזקת הרשעה. זאת חזקה שניתנת להפרכה. 

היו"ר דוד רותם:


מתי היא ניתנת להפרכה?

אסנת ברוקנטל:


אני נותנת דוגמה. אדם באופן אוטומטי מורשע אחרי 90 יום אם הוא לא נקט בשום פעולה. נניח שהוא מגיע והוא מוכיח שהוא בכלל היה בחו"ל והוא מביא מסמכים שמראים שהסיטואציה היתה שונה, אנחנו מבטלים את ההרשעה ובודקים את הטענה שלו, אם היתה מניעה. הסעיף מאפשר את זה. 

היו"ר דוד רותם:


הוא בא אחרי איקס שנים. הרי האיש הזה אחרי 90 יום היה בחוץ לארץ. 

אסנת ברוקנטל:


נתתי דוגמה, יכולות להיות כל מיני סיטואציות. 

יפעת רווה:

הגיע לסעיף 230 שם אנחנו רוצים לצמצם אותו. 

אופיר פינס-פז:


סעיף 10?

יפעת רווה:


כן. הסעיף קיים ובתי המשפט לפעמים מקבלים את זה ולפעמים לא מקבלים את זה.  זה בהחלט קיים וקיימים מקרים כאלה. 

אגנס וינקלר:


אבל יש את סעיף 229ה' שמאפשר דיון באיחור על אף המועדים אצל תובע. זה לא רק עד לבית משפט אלא גם לפתחו של התובע. 

אופיר פינס-פז:


עד מתי?

אסתר כהנא:

אדם שנמצא בחו"ל זה מקרה קלאסי. עדיין יש הצדקה לבדוק את הטענות הענייניות שלו. 

אופיר פינס-פז:

אז נכתוב בחוק. 

אסתר כהנא:


יכולות להיות עוד נסיבות: חולה מאוד, בכלא. 

יפעת רווה:


העילות רשומות. נאמר כך: "תובע רשאי לדון בבקשה שהוגשה לאחר המועד אם שוכנע שהבקשה לא הוגשה במועד בשל סיבות שלא היו תלויות במבקש ושמנעו ממנו להגישה במועד והיא הוגשה מייד לאחר שהוסרה המניעה". זאת אומרת, זאת העילה. 

אופיר פינס-פז:


כך זה עובד?

אסנת ברוקנטל:


בוודאי, זה תובע במשטרה. 

אופיר פינס-פז:


אז אולי צריך שיהיה סעיף כזה על בית משפט?

יפעת רווה:


כיוונו לדעת גדולים ובאחד התיקונים אנחנו מציעים לעשות את זה. 

אופיר פינס-פז:


בטח הסנגוריה מתנגדת.

ישי שרון:


דווקא לא. 

יפעת רווה:


בנושא הזה אנחנו בהחלט חושבים שצריך לצמצם. 

אנחנו חוזרים לסעיף 229. אנחנו אומרים שבהנחה שקיימת האפשרות הזאת לבית המשפט, לקיים את המשפט גם אם הוא הודיע באיחור, גם אז לא תחול חזקת ההרשעה. אם אין קביעה כזאת אז נוצרת סתירה בין סעיף 230ב', שמאפשר לאדם להישפט באיחור לבין העובדה שהוא מוחזק כמי שמורשע. 

זה בדיוק מה שנאמר פה. יוצא שאדם שהורשע והוא מבקש שוב להישפט וזאת סיטואציה לא הגיונית. אם הוא ביקש להישפט ובית המשפט אפשר לו את הדבר הזה, לא הגיוני שתחול חזקת ההרשעה. 

היו"ר דוד רותם:

סעיף קטן 3 מדבר או על אדם שבית משפט החליט לקיים את משפטו למרות שהודיע באיחור על רצונו להישפט. השאלה למה אני רוצה את זה?

יפעת רווה:


כי התוצאה היא סתירה. ההנחה שלנו שעצם האפשרות להישפט באיחור נותרת בעינה, למרות שבהמשך נציע בהמשך לצמצם מאוד את העילות. 

היו"ר דוד רותם:

את זה אני רוצה למנוע. 

סיגל קוגוט:


אבל אלה סיטואציות שגם אתה - - - 

היו"ר דוד רותם:


אז יגישו בקשה מיוחדת לבית המשפט. 

סיגל קוגוט:


הם מגישים. 

יפעת רווה:


אלה בקשות מיוחדות ואנחנו מציעים שהעילות יהיו במקרים נדירים. 

אופיר פינס-פז:


השתכנעתי שהצעתם טובה. 

היו"ר דוד רותם:


אם אופיר מסכים, מי אני שאחלוק עליו?

יפעת רווה:

לפני שאני עוברת לסעיף 230, אז סעיף 229, הנושא של תשלומים לקופת הרשות מקומית. היום, ככלל, הרשויות המקומיות אוכפות בעיקר חוקי עזר והקנסות נכנסים לקופות שלהן. לעבירות מנהליות יש חוקים ארציים, שאנחנו נותנים לרשויות המקומיות לאכוף וזה גם נכנס לקופה שלהן. 

אנחנו מציעים, בהתאם, כיוון שיש יותר ויותר חוקים ארציים, בעיקר בנושא של איכות הסביבה, שהחוק הוא לא חוק עזר מקומי אלא זה חוק ארצי, אבל אנחנו נותנים סמכות לרשות המקומית לאכוף, אנחנו רוצים שהיא תאכוף את זה, אנחנו מציעים שהכספים האלה ייכנסו לקופת הרשות המקומית ולא לאוצר המדינה.

היו”ר דוד רותם:


אני רוצה לדעת נתונים סטטיסטיים. כמה דוחות כאלה מוגשים? כמה קנסות? כמה הקופות יקבלו?  בין היתר זה כולל חנייה, לא בכחול לבן אלא - - - 

יפעת רווה:


זה כבר קיים. 

אופיר פינס-פז:


מה לא נכנס?

יפעת רווה:


עישון, למשל. 

היו"ר דוד רותם:


למה אני צריך להעביר את זה לרשויות המקומיות? 

יפעת רווה:


כי אחרת הם לא יאכפו את זה. 

היו"ר דוד רותם:


יש פה מישהו מנציגי הרשויות המקומיות? הפקחים אצלכם מקבלים לפי מספר הדוחות שהם מגישים?

אורית מלמד:


לא ידוע. 

אופיר פינס-פז:


מה זאת אומרת לא ידוע, כן או לא?

היו”ר דוד רותם:


אז איזה תמריץ יש להם? אז כמו שאני מתמרץ את המקומות, בואו נתחיל לתמרץ גם את הפקחים. אתם מבינים מה אתם עושים?

אופיר פינס-פז:


יש פה עניין של משאבים. 

היו"ר דוד רותם:


אז תכניסו סעיף, כמו שאמרנו השבוע, שמה שייגבה פה ייכנס או לשיפור התשתיות התחבורתיות, אם זה בעבירות תעבורה, או לתשתיות הפיקוח ושזה לא יבלע בתקציב הרשות המקומית לדברים אחרים. אתם רוצים לעודד אותם לפקח על עישון? אין בעיה, תכתבו. 

יפעת רווה:


שכחתי שאתה מעשן, הדוגמה לא היתה טובה. 

היו"ר דוד רותם:


אין ניגוד עניינים ואני אוכיח לכם למה לא. כאשר היה צריך לעלות הקנס על עישון במקום ציבורי היו בוועדה שני חברים, אני ומנחם בן ששון. אם הייתי מצביע נגד זה היה נופל. יצאתי כדי שהוא יוכל להעביר את זה. 


מי שמעשן במקום ציבורי, שישלם הרבה כסף. אבל אני לא רוצה - - - 

אופיר פינס-פז:


אל תשלי את עצמך, הם לא אוכפים את החוק הזה בכלל ולא בגלל זה. 


או.קיי, סעיף 10 עבר. 

היו"ר דוד רותם:


מה עבר?

אופיר פינס-פז:


לפי מיטב כושר שיפוטי הקדשנו לסעיף הזה די והותר זמן. 

היו"ר דוד רותם:


הבעיה שמטרידה אותי היא לאן הולך הכסף בתוך הרשות. אם אני נותן להם תמריץ לפקח על העישון, אני רוצה שהם יפקחו על העישון. 

אופיר פינס-פז:


אני איתך. 

אורית מלמד:


אני לא מבינה במה זה שונה מהסעיף שקיים בחוק העבירות המנהליות. שם אין סעיף כזה. 

היו"ר דוד רותם:


זה שונה בדבר אחד, מי שחוקק אותו אז, לא חשב כמו שצריך לחשוב. זה השוני היחידי. 


עדיין, סעיף ייעודי, יכול להיות שמדובר בפיתוח כבישים. 

אופיר פינס-פז:


הוא רוצה לכתוב שזה יעבור לאכיפה. זה עדיין כללי מספיק. 

אורית מלמד:


מעשית, מה יעשו עם זה?

היו"ר דוד רותם:


עוד פקחים. 


קודם כל אני לא רוצה שזה יאפשר למשרד הפנים להגיד לרשות המקומית: רבותיי, מענק האיזון שלכם יורד כי אתם גביתם עוד 3 מיליון שקל בקנסות. אני לא רוצה לעזור לכם. הבנת אותי? 


אם הכוונה שלכם היא שעל-ידי כך תקטינו את תקציב משרד הפנים בגלל שלא תצטרכו לתת מענקי איזון - - - 

אורית מלמד:


בוודאי שזאת לא הכוונה. 

היו"ר דוד רותם:


אני רוצה שהכסף שהם גובים ילך לצורך הנושא של אכיפה. זה לא נכנס לתקציב הרגיל של המועצה. 


תקן כוח אדם הם לא יכולים להגדיל בלי אישור של משרד הפנים. אז יבואו להגדיל את מספר הפקחים יגידו להם: אתם השתגעתם, לא ניתן לכם. אז הם לא יגדילו את מספר הפקחים. 


אחר-כך יהיה להם עוד כסף בקופה יגידו להם: אין בעיה, מענק האיזון יורד. אז יקרה שהציבור ישלם עוד פעם. אני לא רוצה. אני אומר, אתם מקבלים תמריץ לאכיפה, תשתמשו בו לאכיפה ולא לשום דבר אחר. 


אנא לבדוק את הרעיון שלי. 


רבותיי, עד כאן. אני כבר יושב שעתיים בלי חמצן ואני צריך להתכונן לישיבה הבאה. אתם חייבים לנו הרבה תשובות. 


תודה רבה, הישיבה נעולה. 

הישיבה ננעלה בשעה 10:50
